گلیں وانوک ءُ نودربراں!

ہنچو کہ ما پیسری لیکچرءَ گشتگ ات کہ شعرءَ ایندگہ توسیپ ءُ ستاہاں ہوار مستریں چز وزن انت کہ آئی ءَ ردانک ءُ رم ءَ جتا ءُ گستا کنت۔چو پہ گشگ ءَ رم ءُ ردانک ءِ ہم بازیں تہر پہ وزن گشگ بنت چوکہ مرجز:ہما ردانک کہ آئی ءِ تہا سنگ ءُ وزن بیت بلے پیش رد ءُ رد نہ بیت

مقفیٰ:اے ردانک مرجز ءِ چپ انت بزاں ایشی ءِ تہا پیش رد بیت بلے سنگ نہ بیت۔ہمے وڑا ردانکِ مسجع ءُ مسبہ ہم ہنچیں ردانک انت کہ شعر ءِ گیگان کن انت ۔ردانک ءِ ہمے تہرانی پش درا شمس الرحمان فاروقی ءُ دگہ بازیں نگد کارے شاعری ءِ پجار ءَ چہ وزن ءُ سنگ ءَ در کن انت ءُ آہانی گشگ ہمیش انت کہ ردانک ءِ بازیں نمونگاں ہم وزن ءُ پیش رد ہست انت ۔شمس الرحمان فاروقی وتی کتاب ’’شعر ،غیر شعر اور نثر‘‘ءِ تہا شعر ءِ پجار ءَ چہ وزن ءُ پیش رد ءَ کش ایت ءُ ’’اجمال‘‘ ءُ ’’جدلیاتی لفظ‘‘ ءِ سرا ایر کنت

اگاں ہورت بچارئے گڑا فاروقی ءِ اے گپ حدے ءَ راست انت ہم پرچکہ ہر چز کہ ’’پیش رد ء‘‘ُ ’’رد‘‘ ءِ سرا بیت بائدیں شعر گشگ مہ بیت بلے اگاں اے گپ سرجمی ءَ زورگ بہ بیت گڑا شعر ءُ ردانک ءِ فرق ءُ تپاوت سرجمی ءَ ہلاس بیت اگاں کہ شاعری ءَ ’’آزات لچہ‘‘ ءَ رد ءُ پیش رد ءُ شعری باسکانی کم ءُ گیشی ءَ ءُ پدا’’رم لچہ‘‘ءَ رد ءُ پیش رد ءُ سنگ ءِ ہلاسی ءَ اے گپ حدے منینتگ ہم ،پدا اوں شاعری ءَ سنگ ءُ وزن ءِ ہلاس کنگ نہ بوتگیں گپے پرچکہ وزن شاعری ہما پجار انت کہ آئیءَ چہ ردانک ءَ جتا کنت البت فاروقی ءِ ’’اجمال ‘‘ ءُ’’جدلیاتی لبز ‘‘ ءِ تصور ءُ لیکہ پہ’’ شریں شاعری ‘‘ء ِحاتر ءَ شر انت کہ اشانی سرا دیم ءَ گپ جنگ بیت۔دومی ردانک ءُ رم ءِ ساچگ گوں شعری سنگ ءُ وزناں وت گوں رم ءَ زور کاری یے پرچکہ ا ے کار وت شعری سنچ ءِ گماز انت پرچکہ وزن ءُ سنگ ءِ گر ءُ داری شاعری ءِ پڑ انت ءُ ایشی ءَ ہما کت کنت کہ شعری سنچ ءُ بود ءُ تب ءُ چاڑے بدار ایت۔

گلیں نودر براں !شاعری ءَ سنگ ءُ وزن ءِ ہمے معنا انت ہمے کہ کش ءُ من ءِ معنا انت بزاں ہنچو کہ تو نیادی ءَ چزے زورئے آئی ءِ حساب ءَ تو گوں وزن بزاں سنگ ءَ دیئت ہمے شاعری ءَ اے کش ءُ من گوں لہتیں تواراں بیت کہ نیادی ءِ سیر ءُ نیم سیر ءِ کار ءَ کن انت کہ اشاں اردو ءَ’’ بحر‘‘ انگریزی ءَ ’’میٹر ‘‘ءُ بلوچی غوث بہار ءَ اشاں ’’دریاب ‘‘ ءِ نام داتگ ۔اے بابت ءَ غوث بہار سرجمیں کتابے نبشتہ کتگ کہ بلوچی اکیڈمی ءَ چھاپ کتگ۔ اے کتاب ءِ نام ہم ’’دریاب ‘‘ انت۔ہمے دریاب یا بحرانی علم ءَ ’’علم عروض ‘‘ گوش انت۔

اے علم چہ عربی ماں فارسی ءُ چہ فارسی ءَ بلوچی ءَ اتکگ ،اگاں کہ کوہنیں بلوچی ءَ وتی جندءِ دریاب بوتگ انت کہ بقول ِ واحد بزدار آہانی سیادی گوں سنسکرت ءِ عروضی نظام ءَ گوں بوتگ ،گوں عربی عروضی نظام ءَ گوں نہ بوتگ۔

اے عروضی نظام ءِ سیادی گوں لہتں ہنچیں بے معنا ئیں لبزان انت کہ اے لبزانی ارزشت معنا ءِ بدل ءَ گوں توار ءَ انت ۔ہمے بے معنائیں توار اں گوں شعر ءِ وزن ءُ سنگ گشینگ بیت ۔

غوث بہار ءِ ردءَ بلوچی عروضی دریاب چوش انت :

لاڑے لاڑے لڑے

لڑے لڑے لاڑے لڑے

لاڑے لڑے لاڑے لڑے

واجہ غوث بہار ءِ رد ءَ کوہنین ءُ گیدی شاعری گوں ہمے دریاباں ساچگ بوتگ۔وہدے کہ عربی ،فارسی ءُ اردو شعری عروضی نظام گوں دگہ لہتیں بے معنائیں لبزاں گوں جوڑینگ بوتگ انت کہ اشانی توارانی سرا شعر ءِ ماڑی مک کنگ بیت۔اے دو،سے، چار ،پنچ ،ششءُ ہپت حرفی بے معنائیں لبز انت کہ بندر ءَ عربی ءَ احمد بن خلیل ءَ شوہازاتگ انت اگاں احمد بن خلیل ءَ پد ہم چزے بحر فارسی شاعراں ءُ چزے اردو شاعراں ایشی ءِ تہا گیشی آؤرتگ۔بندر ءَ خلیل ءَ اے بے معنائیں لبزچہ تواراں زرتگ ءُ جوڑ کتگ انت پمیشگہ شعرءِ بحر ءُ دریابی جوڑشت توار ءِ سرا انت ،نبشتہ ءُ لبز ءِ سرا نہ انت۔

اردو، فارسی ءُ عربی ءِ عروضی توار ایش انت:فا۔فاع۔فعل۔فعلن۔ فاعلن۔فاعلاتن۔مستفعلن ءُ دگہ ہنچیں توار کہ شعر ءِ بنیاد ءُ بنزیاہ انت۔چونا سرجمیں دریاب 21 انت عربی ءُ فارسی بازیں دریابے اردو ءَ کارمرز نہ بیت اے دریابانی پرشت ءُ پروش ءَ سد ءِ کچ ءَ دریاب بنت ،آ سرجمیں دریاب گشگ نہ بنت بلے اشانی تہا ہم شعر گشگ بیت۔

گلیں نودربراں

آوکیں سبق ءَ ما وانیں کہ دریابانی توار چوں گِش انت بزاں اشانی باسک (رکن) دریابانی رہبند،سروک(حرکت) ءُ اوشت(ساکن) چوں کار کن انت؟

اللہ ءِ میارے